**ПАРЛАМЕНТАРНИ ОДБОР ЗА**
**СТАБИЛИЗАЦИЈУ и ПРИДРУЖИВАЊЕ ЕВРОПСКЕ УНИЈЕ**
 **И СРБИЈЕ (ПОСП)**

9. састанак

29-30. октобар 2018.
Београд

**ДЕКЛАРАЦИЈA и ПРЕПОРУКE**

Парламентарни одбор за стабилизацију и придруживање Европске уније и Србије (ПОСП) одржао је свој девети састанак 29. и 30. октобра 2018. године у Београду којим су копредседавали г. Едвард КУКАН, испред делегације Европског парламента, и г. Владимир ОРЛИЋ, испред делегације Народне скупштине Републике Србије.

У размени ставова са Одбором учествовали су:

* **Њ.Е.**  **г. Николаус ЛУТЕРОТИ**, амбасадор Аустрије у Републици Србији, у име аустријског председавања Савету,
* **Њ.Е. г**. **Сем ФАБРИЦИ**, амбасадор Европске уније у Србији, у име Европске комисије,
* **гђа Јадранка ЈОКСИМОВИЋ**, министарка за Европске интеграције
у име Владе Србије.

Чланови Парламентарног одбора за стабилизацију и придруживање разматрали су следеће теме:

* Тренутна ситуација у претприступним преговорима и односима између ЕУ и Србије;
* Ситуација у погледу преговарачких поглавља 23 и 24, укључујући правосуђе, уставне реформе, основнa правa, слободу медија и професионализам;
* Економски развој;
* Најновији развој догађаја у дијалогу између Београда и Приштине уз посредовање ЕУ;
* Спољна, безбедносна и одбрамбена политика и сарадња;
* Претприступна помоћ ЕУ Србији и представљање бенефита ЕУ грађанима;

Парламентарни одбор за стабилизацију и придруживање, у складу са чланом 7. Пословника и чланом 125. Споразума о стабилизацији и придруживању Европске уније и Србије, упућује следећу Декларацију и препоруке Савету за стабилизацију и придруживање и институцијама Србије и Европске Уније:

1. Поздравља сталан напредак који Србија остварује у приступним преговорима, што је довело до отварања укупно 14 преговарачких поглавља, од којих су два привремено затворена; поздравља отварање преговарачких поглавља 13 (Рибарство) и 33 (Финансијске и буџетске одредбе); подсећа да је остваривање стабилног напретка земље у оквиру поглавља 23 и 24 о владавини права, као и у процесу нормализације односа у оквиру поглавља 35 и даље од суштинског значаја за целокупну динамику процеса преговора, у складу са Преговарачким оквиром и позива на остваривање опипљивог и одрживог напретка у том погледу; позива Савет и Комисију да подрже отварање додатних технички припремљених поглавља и истиче потребу за утемељеним, транспарентним и конструктивним јавним расправама о ЕУ, њеним институцијама и импликацијама чланства; позива Владу Републике Србије, у сарањи са Европском комисијом, да наставе са њиховим координираним радом на сталном повећању свести грађана о практичним бенефитима европских интеграција; поздравља то што је према недавним испитивањима јавног мњења, повећана подршка грађана приступању Србије Европској унији; подржава изгледе Србије за чланство до 2025. године који треба да буду оствариви уз значајно интензивирање реформи у предстојећим годинама;
2. Поздравља посредовање ЕУ у дијалогу између Београда и Приштине на највишем политичком нивоу преко Високе представнице/потпредседнице Могерини како би се постигао правно обавезујући споразум о свеобухватној нормализацији односа; понавља позив на пуно спровођење свих договора који су постигнути у дијалогу између Београда и Приштине уз посредовање ЕУ, а нарочито апелује да се успостави Заједница српских општина и да се спроведе договор о енергетици; поздравља важне кораке које је предузео Београд у дијалогу о нормализацији односа са Приштином;
3. Поздравља високу стопу раста привреде Србије и то што је Србија ојачала финансијску стабилност, нарочито у погледу суфицита у буџету и тога што је реални раст БДП-а у другом кварталу 2018. године, у поређењу са одговарајућим периодом претходне године, износио 4,8%, што је Србију уврстило међу европске привреде са најбржим растом; похваљује већу трговину са ЕУ и то што Србија привлачи већину СДИ у региону, што је довело до стварања нових радних места за грађане Србије; подстиче Србију да још више ради на повећању како јавних, тако и приватних инвестиција и на спровођењу осталих реформи које су представљене у Програму економских реформи за период од 2018. до 2020. године, нарочито у областима фискалних правила, енергетских тржишта, управљања порезима, контроли државне помоћи и порезима на рад; истиче огромну улогу малих и средњих предузећа за привреду и важност постојања програма подршке за њихов развој, нарочито у области ИТ и дигиталне економије; констатује да све већи број кључних инфраструктурних пројеката финансирају треће земље и констатује важност транспарентности и поштовања стандарда ЕУ као општег правила; истиче да се пословно окружење побољшало и да се стопа незапослености значајно смањила и позива на више приватних инвестиција; позива на отварање Европског социјалног фонда који би користила Србија;
4. Понавља позив Србији да постепено усклади своју спољну и безбедносну политику са политиком ЕУ, у складу са захтевима свог статуса кандидата и захтевима из Споразума о стабилизацији и придруживању и изражава очекивање да ће се повећати ниво усклађености са ЗСБП ЕУ; поздравља учешће Србије у четири мисије и операције ЕУ у оквиру спровођења Заједничке безбедносне и одбрамбене политике и у листи борбених група ЕУ, као и њену сарадњу у борби против терористичких претњи, ирегуларних миграција и организованог криминала и у заједничким активностима у оквиру програма „Партнерство за мир”;
5. Поздравља одлуку Србије да обустави безвизни режим за путовања држављана Ирана и подстиче Србију да постепено усклади своју визну политику са политиком ЕУ;
6. Констатује да је остварен одређен напредак у области правосуђа; истиче потребу за даљим реформама које гарантују раздвајање власти и јачање независности правосуђа, на основу широког и инклузивног процеса консултација; констатује да независност правосуђа у Србији још увек није у потпуности обезбеђена; поздравља то што су релевантни нацрти амандмана на Устав поднети Венецијанској комисији; поздравља што су поштоване препоруке које је Венецијанска комисија дала у свом мишљењу из јуна; подстиче власти у Србији да наставе са стварањем конструктивног и позитивног окружења за јавне расправе о овом важном процесу измене Устава; похваљује смањење нерешених предмета и увођење мера за хармонизацију судске праксе; констатује, међутим, изостанак насумичне доделе предмета у свим судовима; позива власти да у потпуности спроведу циљеве и мере утврђене у Акционом плану за поглавље 23, укључујући усвајање законодавства о бесплатној правној помоћи и заштити података о личности;
7. Позива Србију да убрза спровођење Националне стратегије и Акционог плана за борбу против корупције и позива на успостављање почетног система праћења постигнутих резултата у истрагама, кривичном гоњењу и пресудама у случајевима корупције на високом нивоу и очекује усвајање новог Закона о Агенцији за борбу против корупције, без даљег одлагања; поздравља то што је Влада усвојила Закон о лобирању и поднела га Народној скупштини; подстиче Србију да настави са спровођењем препорука тела Савета Европе за борбу против корупције „GRECO“; поздравља активну улогу Србије у међународној и регионалној полицијској и правосудној сарадњи, напредак који је остварен у борби против организованог криминала и усвајање прве националне Процене претње од тешког и организованог криминала (SOCTA) Србије; наглашава сталну важност целокупног спровођења Акционог плана који је договорен са Радном групом за финансијске мере (FATF);
8. Истиче важност парламентарне димензије у процесу приступања ЕУ, као и међусобне сарадње између радних тела националних парламената и Европског парламента; понавља своју забринутост да би честа употреба хитног поступка и других парламентарних пракси могли умањити делотворност парламента, квалитет и транспарентност процеса доношења закона, при чему не омогућавају увек довољно широке јавне расправе и расправе са заинтересованим странама; истиче да је надзорна функција парламента веома значајна у овом процесу и да стална сарадња са организацијама цивилног друштва (ОЦД) може додатно ојачати његову улогу; поздравља мере које су предузете у циљу транспарентности и процеса консултација, укључујући јавна слушања, редовне састанке и консултације са Националним конвентом о Европској унији (НКЕУ), као важним делом поступка преговора; и похваљује сарадњу између релевантних парламентарних одбора, као и између Одбора за европске интеграције и НКЕУ; констатује да релевантни одбори разматрају годишње извештаје независних државних институцијa и регулаторних тела за 2017. годину како би поднели своје предлоге закључака Народној скупштини и охрабрује редовну расправу о тим извештајима;
9. Констатује да је остварен одређени напредак у складу са препорукама ОЕБС/ОДИХР-а са претходних избора; истиче потребу за пуним спровођењем преосталих препорука из завршног извештаја Мисије ОЕБС/ОДИХР-а за посматрање избора, пре свега уважавајући приоритетне препоруке;
10. Истиче постојање законодавног и институционалног оквира за поштовање међународног права о заштити људских права; истиче да је неопходно стално спровођење тог оквира у целој земљи и у том смислу подржава даље спровођење Акционог плана за права националних мањина и све одрживе активности усмерене на унапређење положаја особа које су припадници рањивих група и мањина, посебно у области образовања, званичне употребе језика, медија и културе мањина, као и адекватну заступљеност на свим нивоима јавне управе и правосуђа;
11. Потврђује активно учешће националних мањина ове земље у изборним циклусима и добру праксу успостављања бирачких одбора у којима су националне мањине једнако заступљене; подстиче припаднике заједница националних мањина да активно учествују у предстојећим изборима за националне савете националних мањина; констатује да је Парламент усвојио предлоге оквира права мањина, посебно Закона о националним саветима националних мањина; подржава проактивно промовисање културе инклузије и толеранције; поздравља то што је београдска Парада поноса која је одржана 16. септембра 2018. године протекла без иједног инцидента; подржава активности које се спроводе у циљу усвајања Закона о родној равноправности;
12. Понавља важност слободе изражавања и медија и поново позива на остваривање већег напретка у овом смислу; истиче важност спречавања сваке могуће претње новинарима, насиља над њима и застрашивања новинара и у том смислу поздравља Споразум о сарадњи и мерама за подизање нивоа безбедности новинара који су потписали Тужилаштво, Министарство унутрашњих послова и медијска удружења; позива на одлучно унапређење ситуације у погледу слободе изражавања, констатује тврдње о аутоцензури медија; позива на пуно спровођење медијских закона; поздравља иницијативу измене медијске стратегије на инклузиван начин; позива на унапређење културе новинарства и јачање саморегулаторног система и доследан рад Регулаторног тела за електронске медије; истиче важност потпуне транспарентности у власништву над медијима и финансирању медија; истиче важност информисања о бенефитима које ЕУ доноси грађанима Србије;
13. Позива партнере са Западног Балкана да наставе да подстичу атмосферу поштовања и толеранције и да осуђују све облике говора мржње, злочина против човечности и ратних злочина; истиче да је пуна сарадња са Механизмом за међународне кривичне судове (ММКС) и даље суштински важна; позива да се ратни злочини третирају без дискриминације, да се реши проблем некажњивости и да се обезбеди одговорност; похваљује координациони механизам који је успостављен између тужилаца за ратне злочине Србије, Хрватске и Босне и Херцеговине и апелује на све надлежне да наставе да раде на питању судбине несталих, лоцирању масовних гробница и гарантовању права жртава и њихових породица; понавља подршку иницијативи да се успостави Регионална комисија за утврђивање чињеница о ратним злочинима и другим озбиљним кршењима људских права почињеним у бившој Југославији (*RECOM*); поздравља то што је Тужилаштво за ратне злочине усвојило „Тужилачку стратегију за истрагу и гоњење ратних злочина у Републици Србији за период 2018 - 2023“; охрабрује отвореност српских власти за разговор о отвореним билатералним питањима и њихово превазилажење кроз дијалог; констатује активно учешће Србије у великом броју иницијатива за регионалну сарадњу.
14. Поздравља формирање посебног Министарства за заштиту животне средине 2017. године, што одражава повећање свести о животној средини у Србији; констатује постепено побољшање квалитета јавних расправа о питањима животне средине; истиче важност повећања капацитета и унапређења међуинституционалне сарадње на свим нивоима, као и успостављања одрживог механизма финансирања за инвестиције у животну средину на основу начела „загађивач плаћа”; поздравља напоре које ова земља улаже у подстицање инвестиција у областима енергетске ефикасности и обновљивих извора енергије; наглашава важност законодавног усклађивања са одговарајућим директивама ЕУ; подржава диверсификацију извора енергије у циљу коришћења других обновљивих извора; наглашава важност делотворнијих политика за решавање питања загађености ваздуха у највећим градовима, нарочито у погледу одрживе мобилности и јавног превоза, као и на значајна побољшања у погледу управљања отпадом;
15. Истиче важност веће повезаности са Западним Балканом, као и између Западног Балкана и Европске уније, што је кључни фактор за раст и радна места, који ће даље стимулисати инвестиције у региону; подсећа и на то да су усвајање техничких стандарда и спровођење меких мера као што су усклађивање и поједностављивање поступака за прелазак границе, реформе железнице, информациони системи, безбедност саобраћаја на путевима и планови одржавања, приступ трећих страна и јачање капацитета социјалних партнера, једнако важни за привреду, али и за унапређење јавних услуга;
16. Изражава даљу подршку повећаној регионалној сарадњи у оквиру „Берлинског процеса“, укључујући и сарадњу на помирењу; наглашава, међутим, да Берлински процес не може постати замена за процес проширења; позива на даљи развој регионалног привредног подручја (РЕП), што већ у овој фази има позитиван утицај на регионалне трговинске токове; поздравља несумњиву подршку европској перспективи Западног Балкана која је поново потврђена на Самиту у Софији 17. маја 2018. године, као и усвајање Декларације из Софије; подсећа на изјаву да је ЕУ одлучна да ојача и интензивира своју ангажованост на свим нивоима како би подржала политичку, економску и друштвену трансформацију овог региона, укључујући и кроз већу помоћ партнера Западног Балкана засновану на опипљивом напретку у владавини права, као и у друштвено-економским реформама; снажно подржава обећање партнера са Западног Балкана да ће наставити са оснаживањем добросуседских односа, регионалне стабилности и узајамне сарадње и у том смислу; поздравља доношење Заједничких декларација у оквиру Самита Западног Балкана одржаног 10. јула 2018. године у Лондону;
17. Похваљује финансијску помоћ ЕУ за Србију, IPA II 2014-2020 за спровођење програма и пројеката, која ће допринети спровођењу политичких, економских, правосудних и институционалних реформи као предуслов за напредак Србије у процесу приступања ЕУ.